paragraph_text: Kositernice su šiboliki grmovi ili puzavice s člankovitim stabljikama. Listovi su sitni i ljuskasti a cvjetovi sitni i neugledni, jednospolni, većinom dvodomni. Neke vrste su ljekovite (efedrin). Krhka, vlasasta ili puzava kositernica rasprostranjena je istočnim Mediteranom od Hrvatske do Sirije i Kurdistana. Najdraža joj je vapnenačka podloga, a raste na kamenjaru, zidovima, šikari i pjeskovitim obalnim područjima.